[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.10.2007

COM(2007) 631 végleges

2005/0228 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak az

Európai parlament és a Tanács rendelete a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK rendelet módosításáról címen előterjesztett javaslat elfogadására vonatkozó közös álláspontjáról

2005/0228 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak az

Európai parlament és a Tanács rendelete a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK rendelet módosításáról címen előterjesztett javaslat elfogadására vonatkozó közös álláspontjáról

1. ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja: (COM(2005) 579 végleges – 2005/0228 (COD) dokumentum): | 2005. november 18. |

Az Európai Gazdasági és Szociális Bizottság véleményének időpontja: | 2006. április 21. |

Az Európai Parlament véleményének időpontja (első olvasat): | 2007. március 14. |

A közös álláspont (egyhangú) elfogadásának időpontja: | 15.10.2007 |

2. A BIZOTTSÁG JAVASLATÁNAK CÉLJA

A Bizottság javaslata a közös biztonsági szabályoknak a légi üzemeltetésre, a pilóták szakszolgálati engedélyeire és a harmadik országok légi járműveinek biztonságára való kiterjesztését tűzi ki célul. Célja még az ellenőrzések fokozása és a fenti szabályok be nem tartása esetére a szankciók szigorítása, továbbá a tapasztalatok fényében az Európai Repülésbiztonsági Ügynökség működésének javítása.

- Légi üzemeltetés: a rendeletjavaslat a közös szabályokat minden légi tevékenységre, a tanúsítási kötelezettséget pedig minden kereskedelmi üzemeltetőre kiterjeszti. A nem kereskedelmi célú üzemeltetések esetében a szabályokat hozzáigazítanák az alkalmazott légi járművek összetettségéhez, és nem követelnének meg tanúsítást.

- Pilóták szakszolgálati engedélye: a rendeletjavaslat a Közösség területén tevékenykedő pilóták többségétől megköveteli, hogy rendelkezzenek olyan szakszolgálati engedéllyel, amelyet az elméleti és gyakorlati ismereteik, valamint fizikai alkalmasságuk tekintetében alkalmazandó közös követelmények alapján állítanak ki. Ezenkívül a pilóták képzésével foglalkozó szervezeteknek, a fizikai alkalmasságuk igazolásáért felelős központoknak és személyzetüknek, valamint a repülésszimulátoroknak is a közös szabályok alapján tanúsítvánnyal kell rendelkezniük. Míg a kereskedelmi közlekedésre a legszigorúbb követelmények vonatkoznának, más légi ágazatokra a gépek és a működési légterük összetettségéhez alkalmazkodó kedvezőbb szabályok lennének érvényesek.

- Harmadik országok légi járművei: a rendeletjavaslat a harmadik országok légi járműveire – a Chicagói Egyezmény által megengedett határok között – a közös szabályokat rendeli alkalmazni. Ezenkívül úgy rendelkezik, hogy egy külföldi üzemeltető csak akkor folytathat kereskedelmi célú tevékenységet a Közösségben, ha rendelkezik az Európai Repülésbiztonsági Ügynökség által kiállított megfelelő engedéllyel. Az említett engedély tanúsítja, hogy az érintett üzemeltető képes betartani az ICAO (Nemzetközi Polgári Repülési Szervezet) szabályait, és – amennyiben alkalmazandók – a közös biztonsági szabályokat.

- Ellenőrzések és szankciók: a javaslat növeli a tagállamok kötelezettségeit, valamint a légi járművek ellenőrzése tekintetében ellenőrzési jogkörökkel ruházza fel az Európai Repülésbiztonsági Ügynökséget. Szankciós eljárásokat vezet be, amelyeket a Közösségnek vagy a tagállamoknak a közös szabályok megsértése esetén kötelezően alkalmazniuk kell.

3. MEGJEGYZÉSEK A KÖZÖS ÁLLÁSPONTRÓL

A Tanács általános hatású módosításokat fogadott el a Bizottság javaslatához, amelyeket a Bizottság elfogadhatónak tart, mert lehetővé teszik a lefektetett célkitűzések elérését.

Összességében nézve, a Bizottság javaslatának alapvető rendelkezései szerepelnek a tagállamok által jóváhagyott szövegben. A közös szabályok megsértéséhez fűződő szankciókat szabályozó rendelkezéseket a viták során még szigorították is. Mindazonáltal a Bizottság által javasolt szöveget formailag alapvetően átdolgozták tekintve, hogy a tagállamok a harmadik országbeli fuvarozókra alkalmazandó szabályokat külön cikkekbe kívánják szerkeszteni. Végezetül ki kell emelni, hogy az Ügynökség irányításának javításához kapcsolódó javaslatok többségét a Tanács elvetette. A Tanács továbbá arra hajlott, hogy a leginkább szükséges mértékre korlátozza az Ügynökséget megillető tanúsítási hatásköröket. Figyelembe véve az Ügynökség korlátozott erőforrásait, a Bizottság ez utóbbi korlátozást elfogadta.

A Bizottság az Európai Parlament által első olvasatban javasolt 31 módosításból 14-et teljesen vagy részben elfogadott.

Ebből a 31 módosításból a Tanács 8-at szó szerint átvett a közös álláspontba.

4. A BIZOTTSÁG RÉSZLETES MEGJEGYZÉSEI

4.1. A Bizottság által elfogadott és a közös álláspontba teljes egészében vagy részben beépített módosítások

Az alábbiakban található hivatkozások a közös álláspont preambulumbekezdéseire és cikkeire vonatkoznak.

10. módosítás: a 8. cikk (4) bekezdésében pontosításra kerül, hogy a kereskedelmi üzemeltetésben résztvevő légiutas-kísérő személyzet a polgári légi közlekedés területén a műszaki előírások és a közigazgatási eljárások összehangolásáról szóló 1899/2006/EK európai parlamenti és tanácsi rendelet (EU OPS) mellékletében meghatározott OPS 1.1005 d) pontjában eredetileg előírt hitelesítéssel rendelkezik; a tagállam döntésétől függően ilyen hitelesítést kiállíthatnak jóváhagyott üzemeltetők és képzéssel foglalkozó szervezetek is.

14. módosítás : ez a módosítás a 11. cikk (2) és (3) bekezdésébe korrekciós és védintézkedéseket iktat be, amelyeket a Bizottság alkalmazhat abban az esetben, ha a rendelet alapján kiállított bizonyítvány nem vagy nem teljesen felel meg a rendelet rendelkezéseinek.

15. módosítás : egyszerűsíteni kívánja a Bizottság által javasolt szöveget a 13. cikkben utalva azokra a kritériumokra, amelyeknek azon minősített szervezeteknek kell megfelelniük, amelyekre típusalkalmassági vizsgálati feladatokat osztottak.

19. módosítás : a 32. cikk (2) bekezdésének b) pontja alapján az igazgatóság évente megküld minden, az értékelési eljárás végeredménye szempontjából fontos információt a költségvetési hatóságnak. A módosítás kimondja, hogy ez különösen vonatkozik az ügynökség feladatainak változása miatti következményekkel és hatásokkal kapcsolatos információkra.

22. módosítás : az Ügynökség igazgatóságán belüli ügyvezetői testület létrehozására irányuló javaslatot elvetették.

23. módosítás : az 55. cikk kimondja, hogy az Ügynökség éves munkaprogramjának világosan meg kell jelölnie, hogy az Ügynökségnek milyen új megbízatásai és feladatai vannak, melyek változtak meg, illetve szűntek meg az előző évhez képest.

24. módosítás : az 56. cikk szerint az Ügynökség éves általános jelentésének világosan be kell mutatnia az Ügynökség feladatainak változásából adódó hatásokat és következményeket.

29. módosítás (részleges) : ez a módosítás pontosítja, hogy a végrehajtási szabályoknak kockázatértékelésen kell alapulniuk, és arányban kell állniuk a tevékenység nagyságrendjével és körével. Az Európai Parlament azt javasolta, hogy a fenti rendelkezéseket illesszék be a IV. mellékletbe, míg a Tanács a Bizottság javaslatának megfelelően úgy ítélte meg, hogy megfelelőbb azokat a rendelet törzsszövegében a 8. cikk (6) bekezdésében elhelyezni.

A közös álláspont szövege tartalmazza továbbá azt a rendelkezést is, hogy a díjak célhoz kötött bevételnek számítanak. Ennek a rendelkezésnek azért van nagy jelentősége, mert a tanúsítási tevékenység tekintetében bizonyos stabilitást biztosít az Ügynökség költségvetésének. A Tanács ezenkívül a preambulumbekezdéseket is egységes szerkezetbe foglalta.

4.2. A Bizottság által elfogadott, de a közös álláspontban nem szereplő módosítások

A 2., 8. és 21. módosítás teljes egészében, valamint részben a 4., 13. és 16. módosítás.

A 2. módosítás egy preambulumbekezdés beillesztését javasolta annak szükségességéről, hogy az Ügynökség nyújtson tájékoztatást minden olyan információról, amely jelentőséggel bírhat a „feketelista” (2111/2005/EK rendelet) elkészítése során.

A 8. módosítás annak szükségességére utalt, hogy a 7. cikk (7) bekezdése (pilóták) végrehajtási szabályainak kidolgozása során figyelemmel kell lenni a tudományos és technikai fejlődésre is.

21. módosítás : az Ügynökség igazgatóságában részt vevő bizottsági képviselők szavazati súlya tekintetében a közös álláspont sem a Bizottság javaslatát, sem a Parlament által javasolt módosításokat nem vette át.

4. módosítás : a Tanács nem követte a Parlamentnek a „minősített szervezet” definíciójának módosítására irányuló javaslatait. Mindazonáltal megállapítható, hogy a Parlament által támogatott definíció nem tartalmaz számottevő eltérést.

A Tanács úgy vélte, hogy a közös álláspont szövege már több helyen tartalmazott olyan rendelkezéseket, amelyek a tagállamokat arra ösztönzik, hogy nyújtsanak tájékoztatást a rendelet nem megfelelő alkalmazásáról; ezért a 13. módosítást elvetette.

A 16. módosítás – amely az információforrások védelmére alkalmas rendelkezéseket javasol – már szerepel a közös álláspont szövegében, az egyedüli különbség a „büntetőjog” kifejezés használata az Európai Parlament által javasolt „büntetőjogi szabályok” kifejezéshez képest.

Röviden összefoglalva, a 21. módosításon kívül a fent említett módosítások nem vetnek fel valódi problémákat a tagállamok számára, csupán kisebb szerkesztési, és nem tartalmi módosításokról van szó.

4.3. A Bizottság által elvetett, a közös álláspontban sem szereplő módosítások

Az 1., 3., 5., 6., 7., 9., 11., 12., 17., 18., 20., 25., 26., 27., 28., 30. módosítás és a szóbeli módosítás.

- Az 1. módosítás javasolja, hogy az Európai Repülésbiztonsági Ügynökség hatáskörét terjesszék ki a légiközlekedés-védelemre. A Bizottság úgy ítéli meg, hogy ez utóbbi nem tartozhat az Ügynökség feladatai közé, mivel annak műszaki szakértelme szorosan a biztonsági szempontokhoz kapcsolódik.

- Az 5., 6., 7., és 30., valamint a szóbeli módosítás arra irányul, hogy kereskedelmi okokból egyes repülőgép és helikopter típusokat az alkalmazási körből kizárjon. Mivel Bizottság úgy véli, hogy ez lerontaná az ellenőrzés és biztonság megfelelő szintjét, elvetette az EP javaslatait.

- A 9. és 11. módosítást a Bizottság elvetette, mivel ezek megakadályozták volna, hogy a komplex és nagy teljesítményű repülőgépek nem kereskedelmi célú üzemeltetőit a tanúsítási eljárásoknak való megfelelésre kötelezzék.

- A 12. módosítást, amely a kölcsönös elismerést kívánta bevezetni a légiutas-kísérő személyzet vonatkozásában, elvetették, mivel ugyanezzel a kérdéssel már a 11. cikk (kölcsönös elismerés) is foglalkozik.

- A 17. módosítás egy olyan rendelkezést irányoz elő, amely lehetővé tenné az Ügynökség számára, hogy ügyfeleire pénzbírságot szabjon ki olyan kisebb súlyú szabálytalanságok esetén, amikor a bizonyítvány visszavonása aránytalanul súlyos szankció lenne. Ez a jelenlegi formában nem fogadható el, mivel olyan jogi, intézményi és gyakorlati kérdéseket vet fel, amelyek alapos vizsgálatot igényelnek.

- A 18. módosítás nem csupán beleütközik az Európai Közösségek egyéb alkalmazottainak alkalmazási feltételeibe, hanem ellentétben áll a Közösségnek az alkalmazottak nyelvtudása tekintetében alkalmazott jelenlegi politikájával is.

- A Bizottság úgy véli, hogy a 20. módosítás nem elfogadható, mivel az Ügynökség igazgatóságának tagjait a tagállamoknak és nem az Európai Parlamentnek kell jelölnie, hiszen az Ügynökségnek a tagállamok nevében kell feladatokat teljesítenie.

- A 25. módosítással az Európai Parlament biztosítani kívánja az Ügynökség függetlenségét a magánszervezetektől eredő minden jellegű zavaró hatással szemben. A Bizottság és a Tanács egyetértenek a fenti célkitűzéssel, de meggyőződésük, hogy a jelenlegi szöveg nem ad lehetőséget ilyen esetek előfordulására, mivel kifejezetten tiltja azokat.

- A 3., 26., 27. és 28. módosítás az Ügynökséget a tanúsítási tevékenységeiért megillető díjakra vonatkozik.

- Az EP kérése, hogy az alábbi két elem tekintetében elkülönítve hozzanak döntést: egyrészt a tanúsítási tevékenységek díjaira, másrészt pedig az egyéb forrásokra megállapított költségvetésről. Az EP azt is kéri, hogy az európai támogatás egy részét a tanúsítási tevékenység javára ítélhessék oda.

- A Bizottság elveti ezeket a módosításokat, mivel az első sérti a költségvetés egységességének elvét, a második pedig azzal a következménnyel járna, hogy az Ügynökséget megfosztaná azon erőforrások 40 %-ától, amelyeket a biztonsági szabályozás fejlesztésére, a tagállamok megfelelőségének ellenőrzésére és a balesetek elemzésére szántak. Mindez bizonyos ipari vállalatcsoportok javát szolgálná, amelyeknek ily módon nem kellene fizetniük egyes olyan tevékenységekért, amelyek célja annak biztosítása, hogy termékeik megfeleljenek az előírt biztonsági szintnek.

5. KÖVETKEZTETÉS

A Bizottság úgy ítéli meg, hogy a Tanács közös álláspontja nem módosítja sem javaslatának fő célkitűzéseit sem annak alapgondolatait, ezért támogatását nyújtja hozzá.

Melléklet: Bizottsági nyilatkozatok

MELLÉKLET

A Bizottság egyoldalú nyilatkozata

a 10. cikk (3) bekezdésére, a 24. cikk (2) bekezdésére és az 54. cikk (1) bekezdésére vonatkozóan,„Az Európai Repülésbiztonsági Ügynökség által végzett vizsgálatok”

1. A Bizottság megerősíti, hogy a 10. cikk (3) bekezdésének, a 24. cikk (2) bekezdésének, és az 54. cikk (1) bekezdésének szövege a tagállamoknak a vállalkozások ellenőrzése területén játszott jelenlegi elsődleges szerepét a földi ellenőrzések – ideértve a felszállási tilalom kiadását is – tekintetében nem módosítja.

2. Ezek a rendelkezések egyszerűen csak lehetőséget adnak az Ügynökség számára, hogy elvégezze a légi járművek ellenőrzését:

a) azoknak a tanúsítási eljárásoknak az elvégzése céljából, amelyek e rendelet alapján a feladatkörébe tartoznak;

b) a 24. cikk (1) bekezdésében előírt szabványosítási vizsgálatok céljából;

c) a tagállamokkal együttműködésben annak ellenőrzése céljából, hogy a vállalkozások potenciálisan nem biztonságos helyzetekben tiszteletben tartják-e a közösségi jogot.

3. A 10. cikk a felszállás megtiltásának lehetőségét kizárólag a tagállamoknak biztosítja. Az Ügynökség semmilyen esetben sem tilthatja meg légi járművek felszállását.

Amennyiben biztonsági hiányosságokat észlelnek, az Ügynökség feladata, hogy erről értesítse az érintett tagállamokat és a Bizottságot.

Az Ügynökség hatásköre csak az általa kiadott tanúsítványok vagy engedélyek visszavonására vagy felfüggesztésére terjed ki.

A Bizottság egyoldalú nyilatkozata

A 7. cikk (7) bekezdésére vonatkozóan, „Szabadidős tevékenységben részt vevő pilóta szakszolgálati engedélye”

A Bizottság megerősíti, hogy a szabadidős tevékenységben részt vevő pilóta szakszolgálati engedélyéről szóló 7. cikk végrehajtási szabályainak megalkotása során a biztonsági szempontokat mindig előtérbe helyezi. A végrehajtási szabályok az érintett pilóták képzettségi szintje alapján korlátozzák majd az egyes engedélyekhez kapcsolódó jogosultságokat, ezt egyébként a (9) preambulumbekezdés és a 7. cikk (6) bekezdésének c) pontja is kötelezővé teszi.

A Tanács és a Bizottság közös nyilatkozata

A 69. cikk (2) bekezdésére vonatkozóan, „Hatálybalépés”

A Tanács és Bizottság megállapodnak, hogy gondoskodnak a 69. cikk (2) bekezdésében foglalt végrehajtási szabályok legrövidebb időn belül történő kidolgozásáról és elfogadásáról oly módon, hogy arra az említett cikkben meghatározott határidőt megelőzően a lehető legkorábban sor kerüljön, figyelembe véve az ilyen végrehajtási szabályok műszaki összetettségét.